Diari Oficial de la Generalitat Valenciana


Sumari del DOGV 2250, del 21-04-1994 (1994/831220)

ACORD de 12 d'abril de 1994, del Govern Valencià, pel qual prorroga la suspensió i prohibició de l'estampació tèxtil per aerografia.
------------------------------------------------------------------------------------------------------------------------------------

### Dades del document

Número de DOGV
:   2250

Data del DOGV
:   21-04-1994

Secció del DOGV
:   ALTRES DISPOSICIONS

Número del document
:   1994/831220


Data del document
:   12-04-1994

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 12 d'abril de 1994, del Govern Valencià, pel qual prorroga la suspensió i prohibició de l'estampació tèxtil per aerografia.[94/2476]  
El Govern Valencià, en la reunió del dia 12 d'abril de 1994, adoptà l'acord següent:  
El dia 20 d'octubre de 1992, el Govern Valencià, a proposta conjunta dels consellers de Sanitat i Consum i de Treball i Afers Socials, va adoptar l'acord (publicat en el Diari Oficial de la Generalitat Valenciana del dia 29 del mateix mes) pel qual es paralitzava la totalitat de les activitats de set empreses dedicades a l'estampació tèxtil per aerografia i, així mateix, es prohibia l'exercici de la referida activitat en l'àmbit territorial de la Comunitat Valenciana per un període de sis mesos, atesa la constatació de riscos imminents i molt greus per a la salut de les persones que prestaven els seus serveis en aquest tipus d'empreses.  
Els dies 20 d'abril i 13 d'octubre de 1993, el Govern Valencià adoptà sengles acords de pròrroga, per períodes successius de sis mesos, de la suspensió i prohibició de l'activitat d'estampació tèxtil per aerografia al territori de la comunitat autònoma, atès que, encara que les investigacions s'havien dut a terme, no s'havia determinat exactament l'agent o els agents causants de les graus alteracions en la salut dels treballadors.  
No obstant això, les investigacions que ininterrompudament s'estan fent per part de la Generalitat Valenciana, amb la col·laboració d'especialistes i centres nacionals i internacionals, per a determinar els factors que van originar les greus malalties patides per alguns dels treballadors que prestaven els seus serveis en les empreses dedicades a l'estampació tèxtil per aerografia, actualment no s'han obtingut conclusions d'absolut rigor científic per a determinar l'agent o els agents desencadenants de tal tipus d'alteració. Per tant, la represa d'aquestes activitats pot determinar sense dubte la continuació en les situacions de risc imminent i grau per a la salut dels treballadors, per la qual cosa cal prorrogar per un nou període de sis mesos les mesures relatives a la suspensió i prohibició de l'activitat d'estampació tèxtil per aerografia per tal d'obtenir la necessària salvaguarda de la salut dels treballadors, decisió que respon al deure constitucional dels poders públics de vetlar per la seguretat i higiene en el treball i de tutelar la salut pública mitjançant les mesures preventives escaients i, concretament, el mandat dirigit a les autoritats sanitàries contingut en l'article 26 de la Llei General de Sanitat, de 25 d'abril de 1986.  
A aquesta situació s'ha afegit el fet que, per Resolució de 30 de desembre de 1993, de la Secretaria General per a la Seguretat Social (BOE 10.01.94), es considera provisionalment com a malaltia professional la detectada en el sector d'aerografia tèxtil de la Comunitat Valenciana. Circumstància que ve a confirmar el fet de que, encara que estan fent-se ara les investigacions encaminades a detectar l'agent que ha originat els casos de neumopatia intersticial difusa, resulta suficientment acreditada la relació de causalitat existent entre les condicions detectades en els centres de treball dedicats a la impressió tèxtil per aerografia (tenint en compte , en especial, els diversos agents químics presents) i els riscos provocats per a la salut.  
Per això, a proposta conjunta dels consellers de Sanitat i Consum i de Treball i Afers Socials, el Govern Valencià  
ACORDA:  
Primer  
Prorrogar per un període de sis mesos la suspensió i prohibició de l'estampació tèxtil per aerografia en l'àmbit territorial de la Comunitat Valenciana i queda prorrogat, així mateix, durant el mateix temps, el que disposa el punt segon de l'Acord de 20 d'octubre de 1992, del Govern Valencià.  
S'iniciarà la pròrroga de les mesures indicades el dia 22 d'abril de 1994, dia immediat següent a aquell en què expira la vigència de l'anterior pròrroga adoptada per Acord de 13 d'octubre de 1993, del Govern Valencià.  
Segon  
Les empreses que, d'acord amb el punt tercer de l'esmentat Acord de 20 d'octubre de 1992, haguessen tramitat expedient de suspensió dels contractes de treball per força major, podran demanar la pròrroga de la suspensió autoritzada per la mateixa causa, d'acord amb el que disposa el Reial Decret 696/1980, de 14 d'abril, sobre expedients de suspensió i extinció de relacions laborals.  
Així mateix, durant la vigència d'aquest acord queden prorrogades les mesures contingudes en els punts quart, sisè i setè de l'Acord de 20 d'octubre de 1992, del Govern Valencià.  
Tercer  
Les mesures d'aquest acord podran quedar resoltes abans del transcurs del termini de sis mesos assenyalat en el punt primer, si les investigacions científico-tècniques que s'estan desenvolupant permeten determinar amb exactitud l'agent o agents causants desencadenants de les alteracions en la salut dels treballadors, i així ho acorda el Govern Valencià.  
Aquest acord es publicarà al Diari Oficial de la Generalitat Valenciana. Així mateix, es notificarà aquest acord a les empreses que afecta, amb la indicació que exhaureix la via administrativa i que es pot interposar contra ell recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua notificació.  
València, 12 d'abril de 1994  
El conseller secretari del Govern Valencià,  
LUIS BERENGUER FUSTER